Хэкурысхэмрэ хэхэсхэмрэ гъунэгъу зэхуещI
Хабзэ хъуауэ, ЦIыпIынэ Аслъэн и цIэр зезыхьэ Адыгэ щэнхабзэ центрымрэ КъБР-м Граждан жылагъуэ зэгухьэныгъэхэм ядэлэжьэнымрэ лъэпкъ IуэхухэмкIэ и управленэмрэ илъэс къэс къызэрагъэпэщ зэпеуэ щхьэпэ. Ар теухуащ адыгэ лъэпкъым и тхыдэм щыщ Iыхьэхэм, ди бзэм, щэнхабзэм ехьэлIа Iуэхугъуэхэм.
КъБКъУ-м иджыблагъэ щекIуэкIа апхуэдэ зэпеуэм зыкърагъэхьэлIащ КъБР-м Граждан жылагъуэ зэгухьэныгъэхэм ядэлэжьэнымрэ лъэпкъ IуэхухэмкIэ и управле-нэм и лIыкIуэхэу Дзасэжь Анзоррэ ЗекIурей Аслъэнрэ, КъБР-м и цIыхубэ артист Думэныщ Iэулэдин, КъБКъУ-м и лэжьакIуэхэмрэ студентхэмрэ.
ГъэщIэгъуэну икIи щIэщыгъуэу зэхэухуэнат зэпеуэр. Лъэпкъым и къекIуэкIы-кIам, хъыбарыжьхэм, IуэрыIуатэм, псынщIэрыпсалъэхэмрэ псалъэжьхэмкIэ зэпеуащ абы хэтахэр. Пасэрей хьэпшыпхэм я цIэхэмрэ ахэр къызэрагъэсэбэпу щытахэмрэ фIыуэ зэрыщыгъуазэр нэрылъагъу къащIащ студентхэм. Абыхэм я зэфIэкIыр къыщагъэлъэгъуащ щэнхабзэ Iыхьэми. Лъэпкъ Iэмэпсымэхэм хуэIэрыхуэу, уэрэдхэр дахэу жаIэу, екIуу къафэу утыкум итащ ныбжьыщIэхэр.
Куэдым хьэлэмэт ящыхъуахэм ящыщщ Къэбэрдей-Балъкъэр къэрал мэкъумэш университетым щеджэ, Сирием къикIыжа щIалэщIэ Хьэткъуэ Аслъэн къызэджа докладыр. Ар абы адыгэбзэкIэ игъэхьэзырат икIи и лэжьыгъэр зытриухуар анэдэлъхубзэр Iэмал имыIэу дджын, тщIэн зэрыхуейрщ.
Зэхьэзэхуэм щытекIуахэм щытхъу тхылъхэмрэ саугъэтхэмрэ иратащ. Хамэ къэралхэм къикIыжа ди щIалэгъуалэмрэ хэкурысхэмрэ нэхъ зэпэгъунэгъу хъунымкIэ мыпхуэдэ зэIущIэхэм мыхьэнэшхуэ зэриIэри къыхагъэщащ.
Шурдым Розэ.
